Oliy taʼlim tashkilotlarining rahbar va pedagog kadrlarini qayta tayyorlash va ularning malakasini oshirish kurslari tinglovchilarining bitiruv (loyiha) ishini tayyorlash va himoyaga taqdim etish tartibi toʻgʻrisidagi nizomni tasdiqlash haqida
(order, 2025-01-17)

Oʻzbekiston Respublikasi Vazirlar Mahkamasining 2015-yil 20-avgustdagi 242-son “Oliy taʼlim muassasalarining rahbar va pedagog kadrlarini qayta tayyorlash va ularning malakasini oshirishni tashkil etish chora-tadbirlari toʻgʻrisida”gi qaroriga muvofiq buyuraman: 1. Oliy taʼlim tashkilotlarining rahbar va pedagog kadrlarini qayta tayyorlash va ularning malakasini oshirish kurslari tinglovchilarining bitiruv (loyiha) ishini tayyorlash va himoyaga taqdim etish tartibi toʻgʻrisidagi nizom ilovaga muvofiq tasdiqlansin. 2. Mazkur buyruq rasmiy eʼlon qilingan kundan eʼtiboran kuchga kiradi. Mazkur Nizom Vazirlar Mahkamasining 2015-yil 20-avgustdagi 242-son “Oliy taʼlim muassasalarining rahbar va pedagog kadrlarini qayta tayyorlash va ularning malakasini oshirishni tashkil etish chora-tadbirlari toʻgʻrisida”gi qaroriga asosan oliy taʼlim tashkilotlarining rahbar va pedagog kadrlarini qayta tayyorlash va ularning malakasini oshirish kurslari tinglovchilarining bitiruv (loyiha) ishini tayyorlash va himoyaga taqdim etish tartibini belgilaydi. 1. Bitiruv (loyiha) ishi Oliy taʼlim tashkilotlarining rahbar va pedagog kadrlarini qayta tayyorlash va ularning malaka oshirish kurslari (bundan buyon matnda qayta tayyorlash va malakasini oshirish kurslari deb yuritiladi) oʻquv dasturlarini oʻzlashtirish jarayonida tinglovchi egallagan nazariy va amaliy bilimlari asosida bajarilgan oʻquv-uslubiy ishlarning natijasi hisoblanadi. 2. Qayta tayyorlash va malakasini oshirish kurslarida oʻqiyotgan oliy taʼlim tashkilotlarining rahbar va pedagog kadrlari bitiruv (loyiha) ishini tayyorlaydi. Bitiruv (loyiha) ishi tinglovchining qayta tayyorlash va malaka oshirish yoʻnalishidan kelib chiqib bitiruv ishi yoki loyiha ishi shaklida tayyorlanadi. 3. Qayta tayyorlash va malaka oshirish kurslari tinglovchilarining bitiruv (loyiha) ishini himoya qilish attestatsiya komissiyasida amalga oshiriladi. 4. Tinglovchilar bitiruv (loyiha) ishi mavzularini Oʻzbekiston Respublikasi Oliy taʼlim, fan va innovatsiyalar vazirligi huzuridagi Oliy taʼlim tizimi kadrlarini qayta tayyorlash va malakasini oshirish institutining (bundan buyon matnda Institut deb yuritiladi) oʻquv-metodik ishlar boʻyicha oʻrinbosari yoki Oliy taʼlim muassasalari pedagog kadrlarini qayta tayyorlash va ularning malakasini oshirish mintaqaviy (tarmoq) markazining (bundan buyon matnda mintaqaviy (tarmoq) markaz deb yuritiladi) direktori tomonidan tasdiqlanadigan bitiruv (loyiha) ishi mavzulari roʻyxatida koʻrsatilgan mavzulardan birini oʻzining qayta tayyorlash va malaka oshirish yoʻnalishidan kelib chiqqan holda tanlaydi. Masofadan oʻqitish taʼlim usullari orqali qayta tayyorlash va malaka oshirish kurslarida oʻqiyotgan tinglovchilar Bitiruv (loyiha) ishi mavzulari roʻyxatini Institutning rasmiy veb-sayti orqali Masofaviy kurslar boʻlimidan yuklab oladi va mazkur veb-saytdagi tegishli tugmani bosish orqali tanlagan mavzusini belgilaydi. Tinglovchi bitiruv (loyiha) ishi mavzusini oʻzining qayta tayyorlash va malaka oshirish yoʻnalish va fan sohasining dolzarb masalalaridan kelib chiqib ixtiyoriy tanlash huquqiga ega. Bunda tinglovchi tomonidan tanlangan bitiruv (loyiha) ishi mavzusi Institut yoki mintaqaviy (tarmoq) markaz bilan kelishilishi shart. 5. Tinglovchining bitiruv (loyiha) ishi mavzusidan kelib chiqib unga tegishliligi boʻyicha Institut yoki mintaqaviy (tarmoq) markaz pedagoglari orasidan ilmiy rahbar biriktiriladi. Tinglovchining bitiruv (loyiha) ishi mavzusi va unga biriktirilgan ilmiy rahbar tegishliligi boʻyicha Institut yoki mintaqaviy (tarmoq) markaz direktorining buyrugʻi bilan rasmiylashtiriladi. 6. Ilmiy rahbar: tinglovchiga bitiruv (loyiha) ishini tayyorlash boʻyicha maslahatlar berib boradi; bitiruv (loyiha) ishi rejasini tuzishda tinglovchiga koʻmaklashadi; bitiruv (loyiha) ishining oʻz vaqtida tayyorlanishi va toʻgʻri rasmiylashtirilishini nazorat qiladi; bitiruv (loyiha) ishiga xulosa beradi. 7. Bitiruv (loyiha) ishi quyidagi tarkibiy qismlardan iborat boʻlishi kerak: Mazkur Nizomning ilovasiga muvofiq shaklda titul varaq; bitiruv (loyiha) ishining annotatsiyasi; mundarija; kirish; asosiy qism; xulosa; foydalanilgan adabiyotlar roʻyxati; ilovalar (mavjud boʻlsa). 8. Bitiruv (loyiha) ishining kirish qismi quyidagilarni oʻz ichiga olishi lozim: bitiruv (loyiha) ishi mavzusining dolzarbligi va uning asoslanishi; bitiruv (loyiha) ishining obyekti va predmeti; bitiruv (loyiha) ishining maqsadi va vazifalari; bitiruv (loyiha) ishini tayyorlashda foydalanilgan adabiyotlar va normativ-huquqiy hujjatlarning qisqacha oʻzaro tahlili; bitiruv (loyiha) ishining nazariy va amaliy ahamiyati; bitiruv (loyiha) ishi tuzilmasining tavsifi. 9. Bitiruv (loyiha) ishining asosiy qismi kamida ikki bobdan iborat boʻlib, boblar hajm jihatidan oʻzaro mutanosib boʻlishi kerak. 10. Bitiruv (loyiha) ishining asosiy qismida quyidagilar koʻrsatilishi lozim: bitiruv (loyiha) ishini tayyorlashda foydalanilgan adabiyotlar, normativ-huquqiy hujjatlar va ilgʻor xorijiy tajribalarning qiyosiy tahlili; bitiruv (loyiha) ishining amaliy qismi bayoni. 11. Bitiruv (loyiha) ishining xulosa qismida mavzu boʻyicha umumlashtirilgan xulosa, fikr, taklif hamda tavsiyalar qisqa va aniq koʻrsatiladi. 12. Bitiruv (loyiha) ishiga uning mazmunini bayon etish uchun bevosita zarur boʻlgan, mavzuga doir qoʻshimcha maʼlumotlarni oʻz ichiga olgan materiallar ilova qilinishi mumkin. 13. Bitiruv (loyiha) ishi tayyorlashda mualliflikni oʻzlashtirishga (plagiatga) yoʻl qoʻyilmaydi. 14. Bitiruv (loyiha) ishining matni 40 sahifadan kam boʻlmasligi tavsiya etiladi. 15. Bitiruv (loyiha) ishining matni A4 formatdagi qogʻoz varagʻining bir tomonida joylashtirilishi lozim. 16. Bitiruv (loyiha) ishining betlari izchil ketma-ketlikda raqamlanishi lozim, bunda ilovalar alohida raqamlanadi. Betning tartib raqami varaqning pastki oʻng burchagida 2 raqamidan boshlab yoziladi. Birinchi betida 1 raqami qoʻyilmaydi. 17. Bitiruv (loyiha) ishi: standart varaq 1,5 qator oraligʻida (“polutorniy”) yozilishi; har bir bet yuqoridan va pastdan 2 sm, chapdan 3 sm, oʻngdan 1,5 sm hoshiyaga ega boʻlishi; xatboshi besh-olti belgiga teng va bir xilda boʻlishi; matnning har bir qatorida soʻzlar koʻchirilmasdan tugallangan boʻlishi lozim. Matnni kompyuter vositasida bosib chiqarishda “Times New Roman” 14 oʻlchamli shriftida yoki shunga oʻxshash shriftni qoʻllagan holda Misrosoft Word matn redaktoridan foydalanish tavsiya qilinadi. 18. Bitiruv (loyiha) ishi tinglovchining tanlovi boʻyicha oʻzbek, rus, qoraqalpoq va ingliz tillarida yoki tegishliligi Institut yoxud mintaqaviy (tarmoq) markaz bilan kelishgan holda boshqa tilda tayyorlanadi. 19. Tinglovchi bitiruv (loyiha) ishini yakuniy attestatsiya oʻtkazilishidan kamida 3 kun oldin ilmiy rahbar xulosasi bilan birga Institut yoki mintaqaviy (tarmoq) markazga topshiradi. 20. Institut yoki mintaqaviy (tarmoq) markaz tinglovchilarning bitiruv (loyiha) ishlarini attestatsiya komissiyasiga himoya uchun taqdim etadi. 21. Mazkur Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javobgarlikka tortiladi.